Tarjouspyyntöesimerkki 2.4 – Kilpailullinen neuvottelumenettely EU-kynnysarvon ylittävässä hankinnassa


Toimistotalon peruskorjauksen talotekninen suunnittelu

Tämä tarjouspyyntöesimerkki on kuvassa 1 esitetyn RT-ohjekorttisarjan kortin 2.4 käyttöä tukeva linkitetty dokumentti. Tässä liitteillä täydennettävän tarjouspyyntökirjeen mallissa on esimerkkinä toimistotalon peruskorjauksen talotekninen suunnittelu. Tarjouspyyntömalli yhdessä tarvittavien liiteasiakirjojen kanssa täyttää hankintalaissa tarjouspyynnölle määritellyt sisältövaatimukset. Osa tarjouspyynnössä esitettävistä tiedoista tulee esittää myös hankintailmoituksessa tai mahdollisissa lain mukaisissa asiakirjoissa ja tarjouspyynnön liitteissä. Eri tietojen esittämistä koskevat vaatimukset on kuvattu RT-ohjekorttisarjan tason 2 menettelykohtaisissa korteissa hankintamenettelyittäin.

Tässä tarjouspyyntöesimerkissä käytetään seuraavia tekstityylejä:

Esimerkkiteksti

Kommentit ja ohjeet



Kuva Ohjekorttisarjan rakenne

**Sisällysluettelo**

[1 Hankintayksikkö ja yhteyshenkilö 2](#_Toc469578065)

[2 Hankinnan kohde ja hanke 2](#_Toc469578066)

[3 Hankintamenettely 3](#_Toc469578067)

[4 Osallistumisvaatimukset 4](#_Toc469578068)

[5 Tarjouksen sisältö ja jättäminen 6](#_Toc469578069)

[6 Tarjousten käsittely 8](#_Toc469578070)

[7 Sopimusehdot 9](#_Toc469578071)

[8 Lisätiedot 9](#_Toc469578072)

[9 Liitteet 10](#_Toc469578073)

Pyydämme tarjoustanne Virastotien Toimistokeskuksen peruskorjaushankkeen sähkö- ja LVIA-suunnittelupalveluista tämän tarjouspyynnön ja sen liitteenä olevien asiakirjojen mukaisesti.

Hankinnan ennakoitu arvo ylittää hankintalain 26 §:ssä tarkoitetun EU-kynnysarvon ja hankintamenettelynä käytetään hankintalain 36 §:ssä tarkoitettua kilpailullista neuvottelumenettelyä. Hankintailmoitus on julkaistu HILMA:ssa pp.kk.vvvv.

# Hankintayksikkö ja yhteyshenkilö

Kuntalan tilapalvelukeskus

Kauppakatu 1A, 00000 Kuntala

Yhteyshenkilö: rakennuspäällikkö Raimo Rakennuttaja

Puhelin 555 123 456, sähköposti: raimo.rakennuttaja@kuntala.fi

Kuntala on kunta Länsi-Suomessa. Kunnan rakennuttamisesta vastaa tilapalvelukeskus.

# Hankinnan kohde ja hanke

## Hanke

Tämän tarjouspyynnön kohteena oleva toimeksianto liittyy Virastotien Toimistokeskuksen korjausrakennushankkeeseen. Toimistokeskus on vuonna 1982 valmistunut kunnan omistuksessa ja käytössä oleva toimistorakennus. Rakennukseen tullaan toteuttamaan peruskorjaus vuosien 2017-2018 aikana. Rakennus on kokonaisuudessaan poissa käytöstä peruskorjauksen aikana. Rakennuksen pinta-ala on 3200 brm2.

Hankkeen ja sen suunnitellun toteutuksen tarkempi yksilöinti on esitetty seuraavissa tämän tarjouspyynnön liitteissä:

* Liite 1: ”Tarveselvitys”
* Liite 2 ”Hankeohjelma”
* Liite 4 ”Projektiohjelma”
* Liite 11: ” RT 10–11106 Hanketietokortti HT12 (täytetty)”

Yllä mainituissa liitteissä on kuvattu rakennuksen nykytila ja peruskorjauksen keskeiset tavoitteet sekä aikataulu.

Hankkeessa painotetaan rakennuksen energiatehokkuutta ja hanke toteutetaan Kuntalan matalaenergiasuunnitelman asettamissa rajoissa (liite 3 ”Kuntalan matalaenergiasuunnitelma rakentamisessa”).

## Hankinnan kohde

Hankinnan kohteena on tämän tarjouspyynnön kohdassa 2.1 esitetyn peruskorjaushankkeen sähkö- ja LVIA-suunnittelutehtävät pohjautuen tämän hankintamenettelyn aikana kehitettäviin ratkaisumalleihin. Toimeksiannon on määrä sisältää liitteessä 5 ”Taloteknisen suunnittelun tehtäväluettelo TATE12 (rajauksin ja merkittyine lisätehtävineen)” merkityt tehtävät. Tehtäväluettelon rajauksia ja hankinnan yleistä tehtäväsisältöä voidaan muuttaa hankintamenettelyn aikana neuvotteluihin perustuen. (Mahdollisten merkittyjen lisätehtävien osalta on yleisesti tarpeen esittää täsmentäviä tietoja tehtäväluetteloa täydentävillä asiakirjoilla)

Hankinnan kohteen ehdottomat vähimmäisvaatimukset, joita ei voida muuttaa neuvotteluiden aikana ja jotka kaikkien ratkaisujen tulee täyttää ovat:

* liitteessä 3 ”Kuntalan matalaenergiasuunnitelma rakentamisessa” kuvatut suunnittelijoiden tehtävät energiahallintaan liittyen
* liitteessä 3 ”Kuntalan matalaenergiasuunnitelma rakentamisessa” ja liitteessä 2 ”Hankeohjelma” kuvatut hankkeen energiatavoitteiden vähimmäisvaatimukset
* liitteessä 2 ”Hankeohjelma” talotekniikalle esitetyt kustannustavoitteet

Hankkeen työkieli on suomi ja kaikki hankkeeseen liittyvä dokumentaatio toteutetaan suomenkielisenä, ellei toisin mainittu tai lainsäädännössä vaadittu.

# Hankintamenettely

Hankintamenettelynä käytetään hankintalain 36 §:ssä tarkoitettua kilpailullista neuvottelumenettelyä. Hankintayksikkö valitsee neuvotteluihin kutsuttavat ehdokkaat osallistumishakemukset jättäneistä ehdokkaista. Neuvotteluihin kutsutaan kolme (3) ehdokasta, jollei soveltuvia ehdokkaita ole vähemmän.

Jos kohdissa 4.1–4.3 esitettyjen soveltuvuuden vähimmäisvaatimukset täyttäviä ehdokkaita on enemmän kuin kolme (3), sovelletaan kohdassa 4.4 esitettyjä perusteita ehdokkaiden joukon rajaamiseen.

Hankintayksikkö kutsuu valitut ehdokkaat neuvotteluihin, joiden tarkoituksena on:

* kehittää talotekniikan ratkaisuehdotuksia siten, että
  + liitteessä 3 esitetyt energiatavoitteiden vähimmäisvaatimukset täyttyvät
  + liitteessä 2 esitetyt energiatavoitteiden vähimmäisvaatimukset täyttyvät
  + liitteessä 2 esitetyt kustannustavoitteet täyttyvät
* tarkentaa hankinnan tehtäväsisältöä ja veloitusperusteita ratkaisuehdotuksiin perustuen

Jokainen neuvotteluissa mukana oleva toimittaja kehittää neuvottelujen aikana oman ratkaisuehdotuksen, johon pohjautuen se tekee lopullisen tarjouksen neuvotteluiden päätyttyä. Ratkaisuehdotusten laajuus- ja sisältövaatimukset tullaan esittämään neuvotteluiden aikana.

Lähtökohtaisesti neuvottelukierroksia, joissa hankintayksikkö neuvottelee kerran kunkin toimittajan kanssa, järjestetään kolme (3). Tarpeen vaatiessa neuvottelukierroksia järjestetään enemmän. Neuvottelujen vaiheittaisuus on hankintailmoituksen mukainen eli neuvotteluissa mukana olevien toimittajien määrää ei vähennetä neuvottelukierrosten välillä.

Neuvottelujen aikana tai neuvottelukierrosten välissä ei pyydetä tarjouksia. Hankintayksikkö pyytää lopulliset tarjoukset päivitetyllä tarjouspyynnöllä neuvottelujen päätyttyä.

## Korvaus hankintamenettelyyn osallistumisesta

Hankintayksikkö maksaa neuvotteluihin osallistuville toimittajille korvauksen neuvotteluihin osallistumisesta sekä ratkaisuvaihtoehtojen kehittämisestä. Neuvotteluista maksettavat korvaukset ja ratkaisuvaihtoehdon kehittämisestä maksettava korvaus sekä maksujärjestelyt on esitetty liitteessä 6 ”Korvaukset hankintamenettelyyn osallistumisesta”.

# Osallistumisvaatimukset

Toimittaja suljetaan pois tarjouskilpailusta, jos sitä koskee jokin hankintalain 80 §:n pakollinen poissulkemisperuste. Toimittaja voidaan sulkea pois tarjouskilpailusta, jos sitä koskee jokin hankintalain 81 §:n harkinnanvarainen poissulkemisperuste.

Toimittajan tulee täyttää kohdissa 4.1–4.3 esitetyt toimittajan soveltuvuutta koskevat vähimmäisvaatimukset.

Toimittajan tulee alustavana näyttönä esittää täytetty hankintayksikön esitäyttämä Yhteinen eurooppalainen hankinta-asiakirja EPSD (liite 7) siitä, ettei sitä rasita hankintalain 80 tai 81 §:ssä tarkoitetut pakolliset ja harkinnanvaraiset poissulkemisperusteet ja, että se täyttää hankintayksikön tässä tarjouspyynnössä esittämät soveltuvuuden vähimmäisvaatimukset (esitetty kohdissa 4.1–4.3).

Valitun toimittajan tulee ennen hankintasopimuksen tekemistä osoittaa Yhteisen eurooppalaisen hankinta-asiakirjan paikkansapitävyys liitteessä 8 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista” tarkoitetuilla todistuksilla ja selvityksillä.

Toimittajan ja sen alihankkijoiden tulee täyttää tilaajavastuulain 5 §:n mukaiset vaatimukset. Vaatimusten täyttyminen selvitetään ennen hankintasopimuksen tekemistä tilaajavastuulain 5 §:ssä tarkoitetuin todistuksin ja selvityksin.

## Oikeus harjoittaa ammatti- ja elinkeinotoimintaa

Toimittajalla tai menettelyyn osallistuvan ryhmittymän kullakin jäsenellä tulee olla oikeus harjoittaa ammatti- tai elinkeinotoimintaa sijoittumismaassaan.

Vaatimusten täyttymisen ja ESPD:n paikkansapitävyyden osoittamiseksi valitun toimittajan tai ryhmittymän jäsenen tulee toimittaa ennen hankintasopimuksen tekemistä hankintayksikölle jokin seuraavista:

* Rekisteriote siitä, että toimittaja on rekisteröity ammatti- tai elinkeinorekisteriin
* Valaehtoinen ilmoitus tai todistus siitä, että toimittaja harjoittaa elinkeinotoimintaa
* Toimilupa tai järjestön jäsenyyttä koskeva todistus siitä, että toimittaja on oikeutettu palvelun tarjoamiseen sijoittumismaassaan

## Vaatimukset taloudellisesta ja rahoituksellisesta tilanteesta

Toimittajan tulee täyttää seuraavat taloudellista ja rahoituksellista tilannetta koskevat vaatimukset:

* Toimittajalla tulee olla voimassa oleva konsulttivastuuvakuutus, joka kattaa vähintään toimeksiannon palkkion KSE 2013 kohdan 3.2.3 mukaisesti
* Toimittajan viimeisimmän kokonaisen tilikauden liikevaihdon tulee olla vähintään x kertaa hankinnan ennakoidun arvon suuruinen (hankintalain mukaisesti vaadittava vähimmäisliikevaihto voi olla enintään 2 kertaa hankinnan ennakoidun arvon suuruinen)
  + Hankinnan ennakoitu arvo on esitetty hankintailmoituksessa

Toimittajien ryhmittymän tulee täyttää edellä kuvatut vaatimukset seuraavasti:

* Toimittajien ryhmittymän sisäisin järjestelyin tulee varmistaa, että ryhmittymän jäsenten konsulttivastuuvakuutukset täyttävät yllä esitetyn vaatimuksen
* Toimittajan ryhmittymän jäsenten yhteenlaskettu liikevaihto on x kertaa hankinnan ennakoidun arvon suuruinen

## Vaatimukset tekniselle suorituskyvylle ja ammatilliselle pätevyydelle

Toimittajan tulee täyttää seuraavat teknistä suorituskykyä ja ammatillista pätevyyttä koskevat vaatimukset:

* Toimittajalla tai ryhmittymällä tulee olla saman toimialan ja vähintään saman suuruusluokan referenssejä viimeisen x vuoden ajalta
  + x kpl sähkösuunnittelutoimeksiannoissa
    - Saman toimialan ja vähintään saman suurusluokan referenssiksi katsotaan sähkösuunnittelutehtävät korjausrakentamiskohteissa, joiden pääasiallinen käyttötarkoitus on työskentely- tai toimistotilat ja joiden laajuus on ollut vähintään x brm2
  + x kpl LVIA-suunnittelutoimeksiannoissa
    - Saman toimialan ja vähintään saman suurusluokan referenssiksi katsotaan LVIA-suunnittelutehtävät korjausrakentamiskohteissa, joiden pääasiallinen käyttötarkoitus on työskentely- tai toimistotilat ja joiden laajuus on ollut vähintään x brm2

Referenssin voimassaoloajan katsotaan alkavan viimeistään takuuajan päättymisestä. (Hankintayksikkö voi määrittää myös muun ajankohdan, jolloin referenssin voimassaoloajan katsotaan alkavan) Sama kohde voi olla sekä LVIA- että sähkösuunnittelureferenssinä.

Jos toimittajat osallistuvat hankintamenettelyyn ryhmittymänä, tulee ryhmittymän jokaisella jäsenellä olla vähintään yksi vähimmäisvaatimuksien täyttymisen osoittamiseksi esitettävistä referensseistä.

Toimittajan tai ryhmittymän

* ilmanvaihtosuunnittelun vastuuhenkilöksi nimeämällä henkilöllä tulee olla MRA:n mukaiset edellytykset toimia vaativan kohteen ilmanvaihtosuunnittelutehtävissä ja
* vesi- ja viemärilaitteistonsuunnittelun vastuuhenkilöksi nimettävällä henkilöllä tulee olla MRA:n mukaiset edellytykset toimia vaativan kohteen vesi- ja viemärilaitteistojen suunnittelutehtävissä.

Vaatimukset on yksilöity Ympäristöministeriön ohjeessa YM2/601/2015.

## Vähimmäisvaatimukset täyttävien ehdokkaiden valinta

Jos vähimmäisvaatimukset täyttäviä ehdokkaita on enemmän kuin hankintailmoituksessa esitetty enimmäismäärä, valitaan tarjoajaksi hyväksyttävät ehdokkaat seuraavin perustein:

1. Sellaisten kohdassa 4.3 tarkoitettujen referenssien määrä viimeisen viiden vuoden ajalta, joissa sama toimittaja tai ryhmittymä on toteuttanut kohteen sähkö- ja LVIA-suunnittelun ja jos soveltuvia ehdokkaita on edelleen enemmän kuin kohdassa 3 esitetty määrä:
2. Kohdassa 4.3 tarkoitettujen referenssien määrä niiltä osin kuin se ylittää asetetun vähimmäisvaatimuksen.

(Vähimmäisvaatimukset täyttävien ehdokkaiden valinnassa tulee käyttää vähimmäisvaatimuksista poikkeavia tai ne ylittäviä vertailuperusteita)

# Tarjouksen sisältö ja jättäminen

## Tarjouksen sisältöohje

Tarjous laaditaan hankintayksikön kilpailutusjärjestelmässä. Tarjous liitteineen on tehtävä kirjallisesti suomen kielellä hankintayksikön kilpailuttamisjärjestelmässä pyydetyllä tavalla eriteltynä. Tarjouksen tulee sisältää ne selvitykset ja todistukset, jotka on pyydetty liittämään tarjoukseen tässä tarjouspyynnössä ja hankintayksikön kilpailuttamisjärjestelmän tarjouslomakkeessa tai on pyydetty toimittamaan erikseen esitetyssä määräajassa. Selvityksien tai todistuksien osalta puutteelliset tarjoukset hylätään tarjouspyynnön vastaisina.

Tarjous ei saa olla ehdollinen eikä tarjoajalla ei ole mahdollisuutta esittää omia sopimusehtoja. Tarjoajan lisäämiä sopimusehtoja sisältävät tarjoukset hylätään tarjouspyynnön vastaisina.

Osatarjouksia tai vaihtoehtoisia tarjouksia ei hyväksytä. (Hankintayksikkö voi esittää myös hyväksyvänsä vaihtoehtoiset tarjoukset ja/tai osatarjoukset. Osatarjoukset hyväksyttäessä hankintayksikön tulee esittää, kuinka hankinta on jaettu osiin.)

Tarjouksen tulee olla voimassa vähintään x kuukautta tarjousten jättämisen määräajan umpeutumisesta.

## Tarjoukseen laadittavat liitteet

Tarjoukseen liitettäväksi tulee laatia ratkaisuehdotus. Ratkaisuehdotuksen sisältö- ja laajuusvaatimukset tulevat tarkentumaan myöhemmin menettelyn aikana neuvottelujen edetessä. Hankintayksikkö maksaa toimittajille kohdan 3.1 ja liitteen 6 mukaisesti ratkaisuehdotusten laatimisesta.

Luettelo muista tarjoukseen liitettävistä asiakirjoista on esitetty liitteessä 8.

## Tarjouksessa nimettävät henkilöt

Tarjouksessa tulee esittää yhteyshenkilö, johon hankintayksikkö on yhteydessä menettelyn aikana. Toimittajan tulee nimetä tarjouksessaan myös sopimusvastuuhenkilö.

Tarjouksessa tulee nimetä seuraavat toimeksiannon suorittamiseen osallistuvat henkilöt:

* projektipäällikkö (nimettävä projektipäällikkö voi olla myös jokin muista nimettävistä henkilöistä)
* sähkösuunnittelun vastuuhenkilö
* sähkösuunnittelun projektihenkilö
* LVIA-suunnittelun vastuuhenkilö
* LVIA-suunnittelun projektihenkilö

Nimettyjä henkilöitä ei saa vaihtaa toimeksiannon aikana ilman hankintayksikön kirjallista suostumusta.

Kaikille nimettäville henkilöille tulee esittää varahenkilö. Kuhunkin tehtävään esitetty varahenkilö on ensisijainen korvaava henkilö nimettyä henkilöä vaihdettaessa. Esitettävän varahenkilön tulee täyttää samat vähimmäisvaatimukset, jotka on esitetty henkilölle, jota varahenkilö tarvittaessa korvaa. Jos nimettyyn henkilöön liittyviä ominaisuuksia käytetään tarjousten arviointiperusteena, tulee varahenkilön olla liitteen 9 ”Arviointiperusteet” mukaisesti arvioitaessa vähintään samaa tasoa. Varahenkilön ei tarvitse olla osa esitettyä projektihenkilöstöä. Nimettyä henkilöä ei saa korvata varahenkilöllä toimeksiannon aikana ilman hankintayksikön kirjallista suostumusta.

Nimettyjen henkilöiden osalta arviointia varten toimitettavat asiakirjat on esitetty liitteessä 8.

## Tarjousten julkisuus

Hankintayksikön asiakirjojen julkisuuteen ja asianosaisten tiedonsaantioikeuteen sovelletaan viranomaisten julkisuudesta annettua lakia (621/1999).

Hankintapäätös ja sen liitteet ovat julkisia päätöksen allekirjoituksen jälkeen. Muut hankinta-asiakirjat ovat julkisia sopimuksen tekemisen jälkeen. Jos tarjoajan mielestä jokin osa tarjousta sisältää liikesalaisuuksia on tarjoajan merkittävä nämä tiedot kilpailutusjärjestelmässä salaisiksi. Hankintayksikkö harkitsee, ovatko liikesalaisuuksiksi esitetyt asiat lain mukaan salassa pidettäviä. Julkisuuslain mukaisesti tieto tarjouksen vertailusta käytetystä kokonaishinnasta ei ole liikesalaisuutena pidettävä asia.

## Alikonsulttien käyttäminen

Hankintasopimuksen toteuttamisessa on mahdollista käyttää alikonsultteja, jotka täydentävät toimittajan omia resursseja. Niitä tehtäviä, jotka toimittajan on hoidettava omin resurssein ja joita ei voida siirtää alihankintana toisaalle, tullaan tarkentamaan neuvottelujen aikana.

Käytettävät alikonsultit tulee hyväksyttää ennen alikonsultin työn alkamista. Alihankkijoiden ilmoittaminen ei rajoita pääasiallisen tarjoajan vastuuta hankinnan toteuttamisesta.

Hankintayksiköllä on oikeus vaatia toimittajaa korvaamaan ja toimittajalla velvollisuus korvata alikonsultti toisella alikonsultilla, jos toimittajan esittämää alikonsulttia rasittaa jokin hankintalain 80 §:ssä tarkoitettu pakollinen poissulkemisperuste tai 81 §:ssä tarkoitettu harkinnanvarainen poissulkemisperuste.

Mahdollisten alikonsulttien palkkioiden tulee sisältyä toimittajan tarjoukseen ja niiden laskutus tapahtuu pääasiallisen toimittajan kautta. Alikonsulttien työn tulee sisältyä tarjoushintaan. Alikonsultin suorittamista töistä ei makseta erillistä laskutuslisää eikä alihankintana tehtyyn työhön lisätä katetta.

## Tarjouksen jättäminen

Tarjous tulee jättää hankintayksikön sähköisessä kilpailuttamisjärjestelmässä osoitteessa www.kuntalankilpailuttamisportaali.fi. Tarjous jätetään kilpailuttamisjärjestelmässä lomakepohjaisesti ja pyydetyin liiteasiakirjoin. Tarjousten jättäminen ei ole mahdollista tarjousajan päättymisen jälkeen.

Kukin toimittaja on oikeutettu tekemään yhden tarjouksen. Jos toimittaja tehnyt rinnakkaisia tarjouksia, otetaan vertailuun mukaan ainoastaan viimeisimpänä saapunut tarjous. Sama toimittaja voi toimia alikonsulttina useammassa tarjouksessa.

Tarjousten jättämisen määräaika tulee tarkentumaan neuvotteluiden päätyttyä lopullisessa tarjouspyynnössä.

# Tarjousten käsittely

Tarjousajan päätyttyä hankintayksikkö käsittelee saapuneet tarjoukset dokumentoidusti. Tarjousten käsittely sisältää seuraavat vaiheet:

1. Tarjousten avaaminen tarjousajan päätyttyä
2. Tarjousten tarjouspyynnönmukaisuuden tarkistaminen
3. Tarjousten arviointi ja vertailu kohdassa 6.1 esitetyin kokonaistaloudellisen edullisuuden perusteiden mukaisesti.
4. Poissulkemisen edellytysten ja soveltuvuusvaatimuksen täyttymisen selvittäminen valitulta tarjoajalta, ellei selvitetty aiemmassa vaiheessa hankintamenettelyä

## Kokonaistaloudellisesti edullisimman tarjouksen valinta

Kokonaistaloudellisen edullisuuden perusteena käytetään parasta hinta-laatusuhdetta. Vertailuperusteiden suhteellinen painotus on seuraava:

|  |  |
| --- | --- |
| **Vertailuperuste** | **Painotus** |
| Kokonaishinta | 25-35 % |
| Ratkaisuehdotuksen vastaavuus hankintayksikön tavoitteisiin ja ehdotuksen tuoma lisäarvo | 35-45 % |
| Projektipäällikön kokemus, koulutus ja referenssit | 5-15 % |
| Sähkösuunnittelun vastuuhenkilön kokemus, koulutus ja referenssit | 5-15 % |
| LVIA-suunnittelun vastuuhenkilön kokemus, koulutus ja referenssit | 5-15 % |

Parhaan hinta-laatu suhteen tarkemmat arviointiperiaatteet on esitetty liitteessä 9 ”Arviointiperusteet”. Arviointia varten toimitettavat asiakirjat on esitetty liitteessä 8 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista”.

## Tarjousten hylkääminen

Tarjous voidaan sulkea pois tarjouskilpailusta, mikäli se ei ole lopullisen tarjouspyynnön mukainen. Hankintayksikkö on velvollinen hylkäämään tarjouksen tarjouspyynnön vastaisena, jos tarjouksessa on sellainen virhe tai puute, joka estää tarjouksen tasapuolisen vertailun muiden tarjouspyynnön mukaisten tarjousten kanssa.

Tarjouksen hylkääminen voi perustua myös suoraan lainsäädännöstä tai oikeuskäytännöstä ilmeneviin sellaisiin seikkoihin, joita ei ole erikseen esitetty tässä tarjouspyynnössä.

# Sopimusehdot

(Sopimusehtoihin liittyvät asiat on suositeltavaa esittää vain yhdessä asiakirjassa ristiriitojen välttämiseksi. Tässä esimerkissä joitain sopimusehtoja on esitetty esimerkinomaisesti tarjouspyyntöön kirjattuina vaikka tarjouspyynnön liitteeksi on merkitty ”Konsulttisopimuksen luonnos”.)

## Sopimus

Ennen sopimuksen allekirjoitusta valitun toimittajan kanssa pidetään sopimuskatselmus, jossa käydään läpi ja tarkennetaan tarjoukseen, toimeksiannon suorittamiseen, aikatauluun ja vastuisiin liittyvät asiat.

Toimeksiannon suorittamisesta laaditaan erillinen konsulttisopimus (Liite 10) noudattaen Konsulttitoiminnan yleisiä sopimusehtoja KSE 2013 (RT 13–11143). Sopimukseen liitetään lopullinen tarjouspyyntö liitteineen sekä tarjous liitteineen. Sopimuksentekovaiheessa sopimukseen voidaan tehdä vain sellaisia kirjauksia, jotka eivät muuta hankinnan kokonaistaloudellista edullisuutta.

Toimeksiannossa noudatetaan seuraavia sopimusasiakirjoja seuraavassa järjestyksessä Konsulttitoiminnan yleisten sopimusehtojen KSE 2013 kohdan 9.1 mukaisesti:

1. Konsulttisopimus
   1. Sopimuskatselmuksen pöytäkirja
   2. Maksuerätaulukko ja tuntiveloitushinnasto
2. Tarjouspyyntö liitteineen
3. Konsulttitoiminnan yleiset sopimusehdot KSE 2013
4. Tarjous liitteineen

Ennen sopimuksen tekemistä valitun toimittajan tulee osoittaa lainmukaisin todistuksin ja selvityksin, että se täyttää tilaajavastuulain mukaiset vaatimukset.

Sopimus syntyy vasta sopimuksen allekirjoittamisella.

## Veloitusperusteet

Työn veloitusperusteet tullaan tarkentamaan neuvottelujen aikana lopulliseen tarjouspyyntöön.

Toimeksiannon aikana mahdolliset sopimukseen kuulumattomat muutos- ja lisätöistä sovitaan aina etukäteen ja ne laskutetaan hintatarjouksessa ilmoitettuihin tuntiveloitushintoihin perustuen.

# Lisätiedot

Hankintaa koskevat kysymykset tulee esittää hankintayksikön kilpailutusjärjestämässä. Kysymykset tulee esittää pp.kk.vvvv klo hh:mm mennessä. Kaikkiin kysymyksiin tullaan vastaamaan pp.kk.vvvv klo hh:mm mennessä ja kysymykset vastauksineen julkaistaan kilpailutusjärjestelmässä. Hankintayksikö julkaisee päivitetyt tarjouspyynnöt ja mahdolliset lisäkirjeet kilpailutusjärjestelmässä.

Kilpailutusjärjestelmän käyttöön liittyvissä kysymyksissä tulee olla yhteydessä kohdassa 2 esitettyyn yhteyshenkilöön sähköpostitse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Allekirjoitus ja nimenselvennys

PVM pp.kk.vvvv, Kuntala

# Liitteet

* Liite 1 ”Tarveselvitys”
* Liite 2 ”Hankeohjelma”
* Liite 3 ”Kuntalan matalaenergiasuunnitelma rakentamisessa”
* Liite 4 ”Projektiohjelma”
* Liite 5 ”Taloteknisen suunnittelun tehtäväluettelo TATE12 (rajauksin ja merkittyine lisätehtävineen)”
* Liite 6 ”Korvaukset hankintamenettelyyn osallistumisesta”
* Liite 7 ”Yhteinen eurooppalainen hankinta-asiakirja” (hankintayksikön esitäyttämä)
* Liite 8: ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista”
* Liite 9 ”Arviointiperusteet”
* Liite 10 ”Konsulttisopimuksen luonnos”
* Liite 11 ” RT 10–11106 Hanketietokortti HT12 (täytetty)”